Source: https://eur-lex.europa.eu/legal-content/MT/SUM/?uri=CELEX:62013CV0002
Timestamp: 2019-08-21 01:01:22+00:00
Document Index: 896602

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'sui generis', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Opinjoni 2/13
Opinjoni mogħtija skont l-Artikolu 218(11) TFUE
Sommarju — Opinjoni tal-Qorti tal-Ġustizzja (Seduta Plenarja) tat-18 ta’ Diċembru 2014
Ftehimiet internazzjonali – Konklużjoni – Opinjoni minn qabel tal-Qorti tal-Ġustizzja – Talba għal opinjoni – Kundizzjonijiet għall-ammissibbiltà – Ftehim maħsub – Kunċett – Regoli interni – Esklużjoni – Evalwazzjonijiet dwar l-imsemmija regoli interni li ma humiex rilevanti għall-eżami tat-talba għal opinjoni – Assenza ta’ impatt fuq l-ammissibbiltà tat-talba
(Artikolu 218(11) TFUE)
Ftehimiet internazzjonali – Konklużjoni – Opinjoni minn qabel tal-Qorti tal-Ġustizzja – Suġġett – Adeżjoni tal-Unjoni għall-Konvenzjoni Ewropea tad-Drittijiet tal-Bniedem – Kundizzjonijiet – Stħarriġ mill-Qorti tal-Ġustizzja tal-konformità tal-modalitajiet legali tal-imsemmija adeżjoni mar-rekwiżiti indikati u mat-Trattati
(Artikoli 6(2) TUE u 19(1) TUE; Protokoll Nru 8 u Dikjarazzjoni dwar l-Artikolu 6(2) TUE annessi mat-Trattati UE u FUE)
Ftehimiet internazzjonali – Ftehim dwar l-adeżjoni għall-Konvenzjoni Ewropea tad-Drittijiet tal-Bniedem – Assenza ta’ dispożizzjonijiet li jiżguraw koordinazzjoni bejn l-Artikolu 53 tal-Konvenzjoni Ewropea tad-Drittijiet tal-Bniedem u l-Artikolu 53 tal-Karta tad-Drittijiet Fundamentali tal-Unjoni Ewropea – Unjoni u Stati Membri meqjusa li huma Partijiet Kontraenti fir-relazzjonijiet reċiproċi bejniethom – Nuqqas ta’ osservanza tar-rekwiżiti tal-prinċipju ta’ fiduċja reċiproka – Assenza ta’ relazzjoni bejn il-mekkaniżmu ta’ opinjoni konsultattiva tal-Protokoll Nru 16 għall-Konvenzjoni Ewropea tad-Drittijiet tal-Bniedem u l-proċedura ta’ rinviju għal deċiżjoni preliminari – Ftehim li jista’ jippreġudika l-karatteristiċi speċifiċi u l-awtonomija tad-dritt tal-Unjoni
(Artikolu 267 TFUE; Karta tad-Drittijiet Fundamentali tal-Unjoni Ewropea, Artikolu 53)
Ftehimiet internazzjonali – Ftehim dwar l-adeżjoni għall-Konvenzjoni Ewropea tad-Drittijiet tal-Bniedem – Ġurisdizzjoni tal-Qorti Ewropea tad-Drittijiet tal-Bniedem fir-rigward ta’ tilwim bejn l-Istati Membri jew bejn dawn tal-aħħar u l-Unjoni fil-kamp ta’ applikazzjoni ratione materiae tad-dritt tal-Unjoni – Ftehim li jista’ jippreġudika l-ġurisdizzjoni esklużiva tal-Qorti tal-Ġustizzja
(Artikolu 344 TFUE; Protokoll Nru 8 anness mat-Trattati UE u FUE)
Ftehimiet internazzjonali – Ftehim dwar l-adeżjoni għall-Konvenzjoni Ewropea tad-Drittijiet tal-Bniedem – Mekkaniżmu ta’ difiża konġunta – Modalitajiet ta’ funzjonament li ma jiggarantixxux li jinżammu l-karatteristiċi speċifiċi tal-Unjoni u tad-dritt tagħha
(Protokoll Nru 8, Artikolu 2, anness mat-Trattati UE u FUE)
Ftehimiet internazzjonali – Ftehim dwar l-adeżjoni għall-Konvenzjoni Ewropea tad-Drittijiet tal-Bniedem – Proċedura ta’ involviment minn qabel tal-Qorti tal-Ġustizzja – Modalitajiet ta’ funzjonament li ma jippermettux li jinżammu l-karatteristiċi speċifiċi tal-Unjoni u tad-dritt tagħha
Ftehimiet internazzjonali – Ftehim dwar l-adeżjoni għall-Konvenzjoni Ewropea tad-Drittijiet tal-Bniedem – Stħarriġ ġudizzjarju fil-qasam tal-politika barranija u ta’ sigurtà komuni – Nuqqas ta’ ħarsien tal-karatteristiċi speċifiċi tad-dritt tal-Unjoni
(it-tieni subparagrafu tal-Artikolu 24(1) TUE u Artikolu 40 TUE; ir-raba’ paragrafu tal-Artikolu 263 TFUE u t-tieni paragrafu tal-Artikolu 275 TFUE)
Ftehimiet internazzjonali – Ftehim dwar l-adeżjoni għall-Konvenzjoni Ewropea tad-Drittijiet tal-Bniedem – Inkompatibbiltà mad-dispożizzjonijiet tat-Trattat
(Artikolu 6(2) TUE; Artikoli 267 TFUE u 344 TFUE; Protokoll Nru 8 anness mat-Trattati UE u FUE; Karta tad-Drittijiet Fundamentali tal-Unjoni Ewropea, Artikolu 53)
Il-verifika li l-Qorti tal-Ġustizzja hija meħtieġa twettaq fil-kuntest tal-proċedura għal opinjoni hija ddelimitata b’mod strett mit-Trattati, b’tali mod li, sabiex tevita li tirfes fuq il-kompetenzi ta’ istituzzjonijiet oħra li huma responsabbli li jistabbilixxu r-regoli interni neċessarji sabiex ftehim ta’ adeżjoni jkun operattiv, il-Qorti tal-Ġustizzja għandha teżamina biss il-konformità ta’ dan il-ftehim mat-Trattati u għandha tiżgura mhux biss li dan il-ftehim ma jikser ebda dispożizzjoni tad-dritt primarju iżda wkoll li jinkludi kull dispożizzjoni meħtieġa, jekk ikun il-każ, minn dan id-dritt. Minn dan isegwi li l-evalwazzjonijiet dwar l-imsemmija regoli interni ma humiex rilevanti għall-finijiet tal-eżami ta’ talba għal opinjoni u għalhekk ma humiex ta’ natura li jdaħħlu inkwistjoni l-ammissibbiltà tagħha.
(ara l-punti 150, 151)
Il-fatt li l-Unjoni għandha ordinament ġuridiku sui generis, ta’ natura li hija speċifika għaliha, qafas kostituzzjonali u prinċipji fundaturi li huma partikolari għaliha, struttura istituzzjonali partikolarment elaborata kif ukoll ġabra sħiħa ta’ regoli legali li jiżguraw il-funzjonament tagħha, għandu konsegwenzi fir-rigward tal-proċedura u tal-kundizzjonijiet ta’ adeżjoni tal-Unjoni għall-Konvenzjoni Ewropea tad-Drittijiet tal-Bniedem (KEDB). Huwa preċiżament fid-dawl ta’ dan il-fatt li t-Trattati, b’mod partikolari l-Artikolu 6(2) TUE, il-Protokoll Nru 8, dwar l-Artikolu 6(2) TUE dwar l-adeżjoni tal-Unjoni għall-KEDB, u d-Dikjarazzjoni dwar l-Artikolu 6(2) TUE, jissuġġettaw din l-adeżjoni għall-osservanza ta’ diversi kundizzjonijiet. Fid-dawl b’mod partikolari ta’ dawn id-dispożizzjonijiet, il-Qorti tal-Ġustizzja għandha, fil-kuntest tal-missjoni fdata lilha mill-ewwel subparagrafu tal-Artikolu 19(1) TUE, tistħarreġ li l-modalitajiet legali tal-adeżjoni maħsuba tal-Unjoni għall-KEDB ikunu konformi mar-rekwiżiti indikati u, b’mod iktar ġenerali, mal-Karta kostituzzjonali bażika tal-Unjoni li hija kkostitwita mit-Trattati. Sabiex jitwettaq tali stħarriġ, għandu jiġi osservat li l-kundizzjonijiet li għalihom it-Trattati jissuġġettaw l-adeżjoni huma maħsuba, b’mod partikolari, sabiex jiġi żgurat li din l-adeżjoni ma taffettwax il-karatteristiċi speċifiċi tal-Unjoni u tad-dritt tagħha.
(ara l-punti 158-164)
L-adeżjoni tal-Unjoni għall-Konvenzjoni Ewropea tad-Drittijiet tal-Bniedem (KEDB), kif prevista fl-abbozz ta’ ftehim, tista’ tippreġudika l-karatteristiċi speċifiċi tad-dritt tal-Unjoni u l-awtonomija ta’ dan tal-aħħar.
Fl-ewwel lok, sa fejn l-Artikolu 53 tal-KEDB essenzjalment jirriżerva l-possibbiltà għall-Partijiet Għolja Kontraenti li jipprevedu standards ta’ protezzjoni tad-drittijiet fundamentali ogħla minn dawk iggarantiti minn din il-konvenzjoni, għandha tiġi żgurata l-koordinazzjoni bejn din id-dispożizzjoni u l-Artikolu 53 tal-Karta tad-Drittijiet Fundamentali tal-Unjoni Ewropea, kif interpretat mill-Qorti tal-Ġustizzja, sabiex il-possibbiltà mogħtija mill-Artikolu 53 tal-KEDB lill-Istati Membri tibqa’ limitata, fir-rigward tad-drittijiet irrikonoxxuti mill-Karta li jikkorrispondu għal drittijiet iggarantiti mill-imsemmija konvenzjoni, għal dak li huwa neċessarju sabiex jiġi evitat li jiġu kompromessi l-livell ta’ protezzjoni previst mill-Karta kif ukoll is-supremazija, l-unità u l-effettività tad-dritt tal-Unjoni. Madankollu, fil-ftehim maħsub ma hija prevista ebda dispożizzjoni sabiex tiġi żgurata tali koordinazzjoni.
Fit-tieni lok, l-approċċ adottat fil-kuntest tal-ftehim maħsub, fejn l-Unjoni qiegħda tiġi assimilata għal Stat u fejn qiegħda tingħata rwol identiku taħt kull aspett għal dak ta’ kull Parti Kontraenti oħra, jinjora n-natura intrinsika tal-Unjoni. Fil-fatt, sa fejn il-KEDB, billi teżiġi li l-Unjoni u l-Istati Membri jitqiesu li huma Partijiet Kontraenti mhux biss fir-relazzjonijiet ma’ dawk li ma humiex Stati Membri tal-Unjoni, iżda wkoll fir-relazzjonijiet reċiproċi bejniethom, inkluż meta dawn ir-relazzjonijiet ikunu rregolati mid-dritt tal-Unjoni, tirrikjedi li Stat Membru jivverifika r-rispett tad-drittijiet fundamentali minn Stat Membru ieħor, u dan anki meta d-dritt tal-Unjoni jimponi l-fiduċja reċiproka bejn dawn l-Istati Membri, l-adeżjoni tista’ tikkomprometti l-bilanċ li fuqu hija bbażata l-Unjoni kif ukoll l-awtonomija tad-dritt tal-Unjoni.
Fit-tielet lok, peress li ma jipprevedi xejn fir-rigward tar-relazzjoni bejn il-mekkaniżmu stabbilit permezz tal-Protokoll Nru 16 għall-KEDB, li jawtorizza lill-ogħla qrati tal-Istati Membri jressqu quddiem il-Qorti Ewropea tad-Drittijiet tal-Bniedem talbiet għal opinjonijiet konsultattivi dwar kwistjonijiet ta’ prinċipju li jikkonċernaw l-interpretazzjoni jew l-applikazzjoni tad-drittijiet u tal-libertajiet iggarantiti mill-KEDB jew mill-protokolli tagħha, u l-proċedura ta’ rinviju għal deċiżjoni preliminari prevista fl-Artikolu 267 TFUE, il-ftehim maħsub jista’ jippreġudika l-awtonomija u l-effikaċja ta’ din tal-aħħar. B’mod partikolari, ma huwiex eskluż li talba għal opinjoni konsultattiva mressqa taħt il-Protokoll Nru 16 minn qorti ta’ Stat Membru li jkun aderixxa għal dan il-protokoll tista’ tibda l-proċedura ta’ involviment minn qabel tal-Qorti tal-Ġustizzja, b’tali mod li hemm ir-riskju li tiġi evitata l-proċedura ta’ rinviju għal deċiżjoni preliminari prevista fl-Artikolu 267 TFUE, li hija l-element ċentrali tas-sistema ġudizzjarja stabbilita mit-Trattati.
(ara l-punti 189, 190, 193, 194, 196, 198-200)
Il-ftehim maħsub, dwar l-adeżjoni tal-Unjoni Ewropea għall-Konvenzjoni Ewropea tad-Drittijiet tal-Bniedem (KEDB), jista’ jaffettwa l-Artikolu 344 TFUE. Fil-fatt, il-proċedura għas-soluzzjoni tat-tilwim prevista fl-Artikolu 33 tal-KEDB tista’ tapplika għal kull Parti Għolja Kontraenti u, għalhekk, anki għat-tilwim bejn l-Istati Membri jew bejn dawn tal-aħħar u l-Unjoni meta jkun inkwistjoni d-dritt tal-Unjoni. Il-fatt li l-Artikolu 5 tal-abbozz ta’ ftehim jipprovdi li l-proċeduri quddiem il-Qorti tal-Ġustizzja ma għandhomx jitqiesu li huma modi ta’ soluzzjoni ta’ tilwim li għalihom irrinunzjaw il-Partijiet Kontraenti fis-sens tal-Artikolu 55 tal-KEDB ma jistax ikun biżżejjed sabiex tinżamm il-ġurisdizzjoni esklużiva tal-Qorti tal-Ġustizzja, peress li l-Artikolu 5 tal-abbozz ta’ ftehim sempliċement inaqqas il-portata tal-obbligu previst fl-imsemmi Artikolu 55, iżda jħalli fis-seħħ il-possibbiltà li l-Unjoni jew l-Istati Membri jressqu quddiem il-Qorti Ewropea tad-Drittijiet tal-Bniedem (Qorti EDB), bis-saħħa tal-Artikolu 33 tal-KEDB, talba li s-suġġett tagħha jkun ksur allegat tagħha mwettaq, rispettivament, minn Stat Membru jew mill-Unjoni, b’konnessjoni mad-dritt tal-Unjoni. B’hekk, il-fatt li l-Istati Membri jew l-Unjoni għandhom il-possibbiltà li jippreżentaw applikazzjoni quddiem il-Qorti EDB jista’ fih innifsu jippreġudika l-finalità tal-Artikolu 344 TFUE u, barra minn hekk, imur kontra n-natura stess tad-dritt tal-Unjoni, li jeżiġi li r-relazzjonijiet bejn l-Istati Membri jiġu rregolati minn dan id-dritt bl-esklużjoni, jekk din tkun meħtieġa minn dan id-dritt, ta’ kull dritt ieħor. F’dawn iċ-ċirkustanzi, tkun kompatibbli mal-Artikolu 344 TFUE biss esklużjoni espressa tal-ġurisdizzjoni tal-Qorti EDB li tirriżulta mill-Artikolu 33 tal-KEDB fir-rigward tat-tilwim bejn l-Istati Membri jew bejn dawn tal-aħħar u l-Unjoni, dwar l-applikazzjoni tal-KEDB fil-kamp ta’ applikazzjoni ratione materiae tad-dritt tal-Unjoni.
(ara l-punti 205-207, 212-214)
Il-modalitajiet ta’ funzjonament tal-mekkaniżmu ta’ difiża konġunta previsti fil-ftehim maħsub, dwar l-adeżjoni tal-Unjoni Ewropea għall-Konvenzjoni Ewropea tad-Drittijiet tal-Bniedem (KEDB), ma jiggarantixxux iż-żamma tal-karatteristiċi speċifiċi tal-Unjoni u tad-dritt tagħha.
L-ewwel nett, l-abbozz ta’ ftehim jipprevedi, meta l-Unjoni jew l-Istati Membri jitolbu li jintervjenu bħala konvenuti konġunti f’kawża quddiem il-Qorti Ewropea tad-Drittijiet tal-Bniedem (Qorti EDB), li dawn għandhom jippreżentaw l-argumenti li jippermettu li jiġi stabbilit li l-kundizzjonijiet għall-parteċipazzjoni tagħhom fil-proċedura huma ssodisfatti u li l-Qorti EDB għandha tiddeċiedi dwar din it-talba fid-dawl tan-natura plawżibbli ta’ dawn l-argumenti. Permezz ta’ dan l-istħarriġ, il-Qorti EDB ser tkun meħtieġa tevalwa r-regoli tad-dritt tal-Unjoni li jirregolaw it-tqassim tal-kompetenzi bejn din tal-aħħar u l-Istati Membri tagħha kif ukoll il-kriterji ta’ imputazzjoni tal-atti jew tal-ommissjonijiet tagħhom, sabiex tkun tista’ tadotta deċiżjoni definittiva f’dan ir-rigward li torbot kemm lill-Istati Membri u kemm lill-Unjoni. Tali stħarriġ jista’ jindaħal fit-tqassim tal-kompetenzi bejn l-Unjoni u l-Istati Membri tagħha.
It-tieni nett, l-abbozz ta’ ftehim jipprovdi li, fil-każ li jiġi kkonstatat il-ksur li fir-rigward tiegħu Parti Għolja Kontraenti tkun konvenuta konġunta fi proċedura, il-konvenut u l-konvenut konġunt għandhom ikunu responsabbli in solidum għal dan il-ksur. Issa, l-imsemmija dispożizzjoni ma teskludix li Stat Membru jista’ jinżamm responsabbli, flimkien mal-Unjoni, għal ksur ta’ dispożizzjoni tal-KEDB li fir-rigward tagħha dan l-istess Stat Membru jkun ifformula riżerva skont l-Artikolu 57 ta’ din il-konvenzjoni. Tali konsegwenza tmur kontra l-Artikolu 2 tal-Protokoll Nru 8, dwar l-Artikolu 6(2) TUE dwar l-adeżjoni tal-Unjoni għall-KEDB, li jipprovdi li l-ftehim ta’ adeżjoni għandu jiggarantixxi li ebda waħda mid-dispożizzjonijiet tiegħu ma taffettwa s-sitwazzjoni partikolari tal-Istati Membri fir-rigward tal-KEDB u, b’mod partikolari, tar-riżervi għaliha.
It-tielet nett, l-abbozz ta’ ftehim jipprevedi eċċezzjoni għar-regola ġenerali li l-konvenut u l-konvenut konġunt għandhom ikunu responsabbli in solidum għal ksur ikkonstatat, li bis-saħħa tagħha l-Qorti EDB tista’ tiddeċiedi li wieħed minnhom biss għandu jinżamm responsabbli għal dan il-ksur. Issa, deċiżjoni dwar it-tqassim bejn l-Unjoni u l-Istati Membri tagħha tar-responsabbiltà fir-rigward ta’ att jew ta’ ommissjoni li jkunu kkostitwixxew ksur tal-KEDB ikkonstatat mill-Qorti EDB tkun ibbażata wkoll fuq evalwazzjoni tar-regoli tad-dritt tal-Unjoni li jirregolaw it-tqassim tal-kompetenzi bejn din tal-aħħar u l-Istati Membri tagħha kif ukoll l-imputabbiltà ta’ dan l-att jew ta’ din l-ommissjoni. Għaldaqstant, jekk il-Qorti EDB titħalla tadotta tali deċiżjoni, dan jista’ jkun ukoll ta’ preġudizzju għat-tqassim tal-kompetenzi bejn l-Unjoni u l-Istati Membri tagħha.
(ara l-punti 223-231, 235)
Il-modalitajiet ta’ funzjonament tal-proċedura ta’ involviment minn qabel tal-Qorti tal-Ġustizzja previsti fil-ftehim maħsub, dwar l-adeżjoni tal-Unjoni Ewropea għall-Konvenzjoni Ewropea tad-Drittijiet tal-Bniedem (KEDB), ma jippermettux li jinżammu l-karatteristiċi speċifiċi tal-Unjoni u tad-dritt tagħha.
Fil-fatt, fl-ewwel lok, huwa neċessarju li l-kwistjoni ta’ jekk il-Qorti tal-Ġustizzja tkunx diġà ddeċidiet dwar l-istess punt ta’ liġi bħal dak li jkun is-suġġett tal-proċedura quddiem il-Qorti Ewropea tad-Drittijiet tal-Bniedem (Qorti EDB) tiġi riżolta biss mill-istituzzjoni kompetenti tal-Unjoni, li d-deċiżjoni tagħha għandha torbot lill-Qorti EDB. Fil-fatt, jekk il-Qorti EDB titħalla tiddeċiedi dwar tali kwistjoni, dan ikun ifisser li dik il-qorti tkun qiegħda tingħata l-ġurisdizzjoni tinterpreta l-ġurisprudenza tal-Qorti tal-Ġustizzja. Issa, l-abbozz ta’ ftehim ma jinkludix l-elementi li jippermettu li jiġi konkluż li tali possibbiltà hija eskluża.
Fit-tieni lok, il-ftehim maħsub jeskludi l-possibbiltà li l-Qorti tal-Ġustizzja tintalab tiddeċiedi dwar kwistjoni ta’ interpretazzjoni tad-dritt idderivat permezz tal-proċedura ta’ involviment minn qabel. Issa, jekk il-Qorti tal-Ġustizzja ma tkunx tista’ tipprovdi l-interpretazzjoni definittiva tad-dritt idderivat u jekk il-Qorti EDB, fl-eżami tagħha tal-konformità ta’ dan id-dritt mal-KEDB, tipprovdi hija stess interpretazzjoni partikolari minn fost dawk li jkunu plawżibbli, il-prinċipju ta’ ġurisdizzjoni esklużiva tal-Qorti tal-Ġustizzja fl-interpretazzjoni definittiva tad-dritt tal-Unjoni jkun ċertament miksur. Għaldaqstant, il-limitazzjoni tal-portata tal-proċedura ta’ involviment minn qabel, fir-rigward tad-dritt idderivat, għal kwistjonijiet ta’ validità biss tippreġudika l-kompetenzi tal-Unjoni u s-setgħat tal-Qorti tal-Ġustizzja sa fejn ma tippermettix lil din tal-aħħar tipprovdi l-interpretazzjoni definittiva tad-dritt idderivat fir-rigward tad-drittijiet iggarantiti mill-KEDB.
(ara l-punti 238-240, 243, 246-248)
Il-ftehim maħsub, dwar l-adeżjoni tal-Unjoni Ewropea għall-Konvenzjoni Ewropea tad-Drittijiet tal-Bniedem (KEDB), ma jħarisx il-karatteristiċi speċifiċi tad-dritt tal-Unjoni fir-rigward tal-istħarriġ ġudizzjarju tal-atti, azzjonijiet jew ommissjonijiet tal-Unjoni fil-kuntest tal-politika barranija u ta’ sigurtà komuni (PBSK). Fil-fatt, fl-istat attwali tad-dritt tal-Unjoni, ċerti atti adottati fil-kuntest tal-PBSK ma jaqgħux taħt l-istħarriġ ġudizzjarju tal-Qorti tal-Ġustizzja. Tali sitwazzjoni hija inerenti għall-mod kif ġew organizzati s-setgħat tal-Qorti tal-Ġustizzja fit-Trattati u, bħala tali, tista’ tkun iġġustifikata biss fid-dawl tad-dritt tal-Unjoni biss. Madankollu, permezz tal-adeżjoni kif prevista fil-ftehim maħsub, il-Qorti Ewropea tad-Drittijiet tal-Bniedem (Qorti EDB) ser tingħata l-awtorità tiddeċiedi dwar il-konformità mal-KEDB ta’ ċerti atti, azzjonijiet jew ommissjonijiet imwettqa fil-kuntest tal-PBSK u, b’mod partikolari, ta’ dawk li fir-rigward tagħhom il-Qorti tal-Ġustizzja ma għandhiex ġurisdizzjoni sabiex tistħarreġ il-legalità tagħhom fir-rigward tad-drittijiet fundamentali. Tali sitwazzjoni tkun tfisser li l-istħarriġ ġudizzjarju tal-imsemmija atti, azzjonijiet jew ommissjonijiet tal-Unjoni, għalkemm dan l-istħarriġ ikun limitat għal eżami tar-rispett tad-drittijiet iggarantiti mill-KEDB, ikun qiegħed jiġi fdat esklużivament lil korp estern għall-Unjoni. Issa, il-ġurisdizzjoni sabiex jitwettaq stħarriġ ġudizzjarju ta’ atti, ta’ azzjonijiet jew ta’ ommissjonijiet tal-Unjoni, inkluż fir-rigward tad-drittijiet fundamentali, ma tistax tingħata esklużivament lil qorti internazzjonali li ma tkunx tagħmel parti mill-qafas istituzzjonali u ġudizzjarju tal-Unjoni.
(ara l-punti 252-257)
Il-ftehim dwar l-adeżjoni tal-Unjoni Ewropea għall-Konvenzjoni Ewropea tad-Drittijiet tal-Bniedem la huwa kompatibbli mal-Artikolu 6(2) TUE u lanqas mal-Protokoll Nru 8 dwar l-Artikolu 6(2) TUE dwar l-adeżjoni tal-Unjoni għall-Konvenzjoni Ewropea tad-Drittijiet tal-Bniedem.
(ara l-punt 258 u d-dispożittiv)
Ftehimiet internazzjonali — Konklużjoni — Opinjoni minn qabel tal-Qorti tal-Ġustizzja — Talba għal opinjoni — Kundizzjonijiet għall-ammissibbiltà — Ftehim maħsub — Kunċett — Regoli interni — Esklużjoni — Evalwazzjonijiet dwar l-imsemmija regoli interni li ma humiex rilevanti għall-eżami tat-talba għal opinjoni — Assenza ta’ impatt fuq l-ammissibbiltà tat-talba
Ftehimiet internazzjonali — Konklużjoni — Opinjoni minn qabel tal-Qorti tal-Ġustizzja — Suġġett — Adeżjoni tal-Unjoni għall-Konvenzjoni Ewropea tad-Drittijiet tal-Bniedem — Kundizzjonijiet — Stħarriġ mill-Qorti tal-Ġustizzja tal-konformità tal-modalitajiet legali tal-imsemmija adeżjoni mar-rekwiżiti indikati u mat-Trattati
Ftehimiet internazzjonali — Ftehim dwar l-adeżjoni għall-Konvenzjoni Ewropea tad-Drittijiet tal-Bniedem — Assenza ta’ dispożizzjonijiet li jiżguraw koordinazzjoni bejn l-Artikolu 53 tal-Konvenzjoni Ewropea tad-Drittijiet tal-Bniedem u l-Artikolu 53 tal-Karta tad-Drittijiet Fundamentali tal-Unjoni Ewropea — Unjoni u Stati Membri meqjusa li huma Partijiet Kontraenti fir-relazzjonijiet reċiproċi bejniethom — Nuqqas ta’ osservanza tar-rekwiżiti tal-prinċipju ta’ fiduċja reċiproka — Assenza ta’ relazzjoni bejn il-mekkaniżmu ta’ opinjoni konsultattiva tal-Protokoll Nru 16 għall-Konvenzjoni Ewropea tad-Drittijiet tal-Bniedem u l-proċedura ta’ rinviju għal deċiżjoni preliminari — Ftehim li jista’ jippreġudika l-karatteristiċi speċifiċi u l-awtonomija tad-dritt tal-Unjoni
Ftehimiet internazzjonali — Ftehim dwar l-adeżjoni għall-Konvenzjoni Ewropea tad-Drittijiet tal-Bniedem — Ġurisdizzjoni tal-Qorti Ewropea tad-Drittijiet tal-Bniedem fir-rigward ta’ tilwim bejn l-Istati Membri jew bejn dawn tal-aħħar u l-Unjoni fil-kamp ta’ applikazzjoni ratione materiae tad-dritt tal-Unjoni — Ftehim li jista’ jippreġudika l-ġurisdizzjoni esklużiva tal-Qorti tal-Ġustizzja
Ftehimiet internazzjonali — Ftehim dwar l-adeżjoni għall-Konvenzjoni Ewropea tad-Drittijiet tal-Bniedem — Mekkaniżmu ta’ difiża konġunta — Modalitajiet ta’ funzjonament li ma jiggarantixxux li jinżammu l-karatteristiċi speċifiċi tal-Unjoni u tad-dritt tagħha
Ftehimiet internazzjonali — Ftehim dwar l-adeżjoni għall-Konvenzjoni Ewropea tad-Drittijiet tal-Bniedem — Proċedura ta’ involviment minn qabel tal-Qorti tal-Ġustizzja — Modalitajiet ta’ funzjonament li ma jippermettux li jinżammu l-karatteristiċi speċifiċi tal-Unjoni u tad-dritt tagħha
Ftehimiet internazzjonali — Ftehim dwar l-adeżjoni għall-Konvenzjoni Ewropea tad-Drittijiet tal-Bniedem — Stħarriġ ġudizzjarju fil-qasam tal-politika barranija u ta’ sigurtà komuni — Nuqqas ta’ ħarsien tal-karatteristiċi speċifiċi tad-dritt tal-Unjoni
Ftehimiet internazzjonali — Ftehim dwar l-adeżjoni għall-Konvenzjoni Ewropea tad-Drittijiet tal-Bniedem — Inkompatibbiltà mad-dispożizzjonijiet tat-Trattat